钦定古今图书集成/明伦汇编/官常典/第064卷 > 长沙厉王乂
## 钦定古今图书集成/明伦汇编/官常典/第064卷 > 长沙厉王乂

按《晋书》本传：“长沙厉王乂，字士度，武帝第六子也。太
康十年，受封，拜员外散骑常侍。及武帝崩，乂时年十
五，孺慕过礼。会楚王玮奔丧，诸王皆近路迎之，乂独
至陵所，号恸以俟，玮拜步兵校尉。及玮之诛二公也，
乂守东掖门，会驺虞幡出，乂投弓流涕曰：‘楚王被诏，
是以从之，安知其非’？”玮既诛，乂以同母贬为常山王
之国。乂身长七尺五寸，开朗果断，才力绝人，虚心下
士，甚有名誉。三王之举义也，乂率国兵应之，过赵国，
房子令拒守，乂杀之。进军为成都，后系常山内史。程
恢将贰于乂，乂到邺，斩恢及其五子。至洛，拜抚军大
将军，领左军将军。顷之，迁骠骑将军，开府，复本国。乂
见齐王冏渐专权，尝与成都王颖俱拜陵，因谓颖曰：
“天下者，先帝之业也，王宜维之。”时闻其言者皆惮之。
及河间王颙将诛冏，传檄以乂为内主。冏遣其将董
艾袭乂，乂将左右百馀人，手斫车幰，露乘驰赴宫，闭
诸门，奉天子与冏相攻，起火烧冏府。连战三日，冏败，
斩之，并诛诸党与二千馀人。颙本以乂弱冏彊，冀乂
为冏所擒，然后以乂为辞，宣告四方共讨之。因废帝
立成都王己为宰相，专制天下。既而乂杀冏，其计不
果，乃潜使侍中冯荪、河南尹李含、中书令卞粹等袭
乂，乂并诛之。颙遂与颖同伐京都，颖遣刺客图乂，时
长沙国左常侍王矩侍直，见客色动，遂杀之。诏以乂
为大都督以距颙，连战，自八月至十月。朝议以乂、颖
兄弟可以辞说而释，乃使中书令王衍行太尉，光禄勋石陋行司徒使，说颖令与乂分陕而居，颖不从。乂
因致书于颖曰：“先帝应干抚运，统摄四海，勤身苦已，
克成帝业，六合清泰，庆流子孙。孙秀作逆，反易天常，
卿兴义众，还复帝位。齐王恃功，肆行非法。上无宰相
之心，下无忠臣之行，遂其谗恶，离逖骨肉，主上怨伤，
寻已荡除。吾之与卿，友于十人，同产皇室，受封外都，
各不能阐敷王教，经济远略。今卿复与太尉，共起大
众，阻兵百万，重围宫城，群臣同忿，聊即命将，示宣国
威。未拟摧殄，自投沟涧，荡平山谷，死者日万，酷痛无
罪，岂国恩之不慈，则用刑之有常。卿所遣陆机，不乐
受卿节钺，将其所领，私通国家。想来逆者当前行一
尺，却行一丈。卿宜还镇，以宁四海，令宗族无羞，子孙
之福也。如其不然，念骨肉分裂之痛，故复遣书。”颖复
书曰：“文景受图，武皇承运，庶几尧、舜，共康政道，恩隆
洪业，本枝百世。岂期骨肉豫祸，后族专权，杨贾纵毒，
齐、赵内篡。幸以诛夷，而未静息，每忧王室，心悸肝烂。
羊元之、皇甫商等恃宠作祸，能不兴慨！”于是征西羽
檄，四海云应，本谓仁兄同其所怀，便当内擒商等，收
级远送。如何迷惑，自为戎首，上矫君诏，下离爱弟，推
移辇毂，妄动兵威，还任豺狼，弃戮亲善，行恶求福，如
何自勉！前遣陆机董督节钺，虽黄桥之退，而温南收
胜，一彼一此，未足增庆也。今武士百万，良将锐“猛，要
当与兄整顿海内。若能从太尉之命，斩商等首，投戈
退让，自求多福，颖亦自归邺都，与兄同之。奉览来告，
缅然慷慨，慎哉大兄！深思进退也！”乂前后破颖军，斩
获六七万人，战久粮乏，城中大饥，虽曰疲弊，将士同
心，皆愿效死，而乂奉上之礼，未有亏失。张方以为未
可克，欲还长安，而东海王越虑事不济，潜与殿中将
收乂送金墉城。乂表曰：“陛下笃睦，委臣朝事；臣小心
忠孝，神祇所鉴。诸王承谬，率众见责，朝臣无正，各虑
私困，收臣别省，送臣幽宫。臣不惜躯命，但念大晋衰
微，枝党欲尽，陛下孤危，若臣死国宁，亦家之利。但恐
快凶人之志，无益于陛下耳！”殿中左右恨乂功垂成
而败，谋劫出之，更以距颖。越惧难作，欲遂诛乂。黄门
郎潘滔劝越密告张方，方遣部将郅辅勒兵三千，就
金墉收乂，至营，炙而杀之。乂冤痛之声，达于左右，三
军莫不为之垂涕，时年二十八。乂将殡于城东，官属
莫敢往，故掾刘佑独送之，步持丧车，悲号断绝，哀感
路人。张方以其义士，不之问也。初，乂执权之始，洛下
谣曰：“草木萌芽杀长沙。”乂以正月二十五日废，二十
七日死，如谣言焉。永嘉中，怀帝以乂子硕嗣，拜散骑
常侍，后没于刘聪。